Liverpooli keskkaitsjale Dejan Lovrenile ei mahu endiselt hinge, et selle aasta esimesel päeval sai mängus Burnley vastu võiduvärava endale Ragnar Klavan, mitte tema.
Eile vapustas Eesti jalgpallisõpru rahvuskoondise kapten Klavan, kes siirdus Liverpoolist Sardiinia klubi Cagliari ridadesse. Omapärasel moel jättis eestlasega hüvasti horvaat Lovren, kes meenutas Instagrami-postituses Klavani ainsat liigaväravat Liverpooli eest.
Ta kirjutas, et Klavan varastas temalt värava, aga vähemalt sai Lovren kirja resultatiivse söödu. Lisaks andis Lovren mõista, et Klavaniga oli rõõm koos mängida ja teda jäädakse Liverpooli riietusruumis igatsema.